Morten Bødskov (S), 2013-05-03:
Tak for det, formand.
Det fremsatte lovforslag går ud på at ophæve udlændingelovens § 8, stk. 4.
Det følger af den bestemmelse, at der ved udvælgelse af kvoteflygtninge skal lægges vægt på udlændinges muligheder for at slå rod i Danmark og få glæde af opholdstilladelsen, herunder deres sproglige forudsætninger, uddannelsesforhold, arbejdserfaring, familieforhold, netværk, alder og motivation, medmindre, som det hedder, særlige grunde taler derimod.
Forslagsstillerne henviser i bemærkningerne til det fremsatte forslag til regeringsgrundlaget.
Her fremgår det jo, at kriterierne for udvælgelse af kvoteflygtninge skal ændres, så kvoteflygtninge uanset integrationsparathed har lige muligheder for at komme til Danmark.
Og det et klart, at det står regeringen naturligvis ved.
Regeringen mener således ikke, det er rimeligt, at Danmark i forbindelse med udvælgelsen af kvoteflygtninge så at sige skummer fløden, om man vil, og kun tilbyder at tage imod de stærkeste, hverken over for de mennesker, som har brug for Danmarks hjælp, eller over for de øvrige genbosætningslande.
Men det betyder jo ikke nødvendigvis, at der ikke skal være nogen kriterier overhovedet for udvælgelsen af kvoteflygtninge, og jeg mener, at der er behov for at gennemtænke nøje, om det vil være hensigtsmæssigt at erstatte integrationspotentialekriteriet med andre udvælgelseskriterier, ikke med henblik på at sikre, at Danmark modtager de mest ressourcestærke, men med henblik på også at lægge mere humanitære betragtninger til grund for udvælgelsen.
Således kunne det f.eks. overvejes, om man generelt skal prioritere børnefamilier højt.
Når der er børn involveret, er der jo særlige hensyn at tage til, at familien kommer videre og får et liv også uden for flygtningelejren.
Det kunne også være, at man prioriterede flygtninge, som har en eller anden relation til Danmark, f.eks. herboende bekendte.
En sådan forudgående relation vil gøre springet fra flygtningelejren til Danmark lettere, og det vil måske være hensigtsmæssigt at lade dette spille ind ved udvælgelsen.
Jeg mener, at de her tanker selvfølgelig er værd at udforske nærmere, inden integrationspotentialekriteriet ophæves.
Der er en mere teknisk mangel ved forslaget, som jeg selvfølgelig også må pege på.
Af bemærkningerne til det forslag, som lå til grund for indførelsen af kriteriet om integrationspotentiale, fremgik det, at der ikke bør tilbydes genbosætning til personer, som lider af særlig smitsomme sygdomme, af hensyn til folkesundheden.
Hvis § 8, stk. 4, ophæves, således som det nu er foreslået af forslagsstillerne, så ophæves også de forudsætninger, der er indeholdt i de beskrevne bemærkninger til forslaget, og det vil herefter ikke være muligt at varetage hensynet til folkesundheden og afvise genbosætning af folk med særlig smitsomme sygdomme.
Den problemstilling er der ikke taget højde for i det nu fremsatte lovforslag.
Jeg vil også gerne fremhæve, at der med indførelsen af integrationspotentialekriteriet i 2005 også blev ændret på proceduren for udvælgelse.
Således sker udvælgelsen i dag som altovervejende hovedregel på kvoterejser, således at man fra dansk side får lejlighed til at interviewe de enkelte personer og træffe afgørelse om grundlaget for udvælgelsen, hvilket bl.a. ifølge lovforslaget fra 2005 giver en bedre forudsætning for at vurdere de pågældendes integrationspotentiale i forhold til udvælgelsen på et skriftligt grundlag
f.eks. Når nu procedurerne blev ændret i forbindelse med indførelsen af integrationspotentialekriteriet, kunne det anføres, at man også i det mindste bør overveje proceduren i forbindelse med ophævelsen heraf.
Det er der heller ikke taget højde for i det fremsatte forslag.
Så selv om regeringen er enig med forslagsstillerne i formålet med lovforslaget, nemlig som sagt at ophæve integrationspotentialekriteriet, så mangler der altså efter regeringens opfattelse de her dybere overvejelser, som jeg her har været inde på, herunder selvfølgelig om der skal indføres nogle andre prioriteringer af f.eks. børnefamilier eller personer med netværk i Danmark.
Desuden bør man sikre, at der fortsat er mulighed for at afvise genbosætning af hensyn til folkesundheden, ligesom man selvfølgelig også bør sikre, at proceduren for udvælgelse er så hensigtsmæssig som muligt i forhold til den ordning, man måtte nå frem til.
Så det er baggrunden for, at regeringen ikke kan støtte lovforslaget.